# Guia Linux Mint19/Arrencada múltiple

Instal·leu primer sempre Windows
Windows no detecta els altres sistemes operatius i no disposa d’un menú d’arrencada. Quan l’instal·leu, sobreescriu la vostra seqüència d’arrencada i l’ordinador s’inicia directament a Windows.
Linux Mint (i la majoria de les distribucions de Linux) detecta els altres sistemes operatius i crea un menú des del qual podeu triar el sistema a arrencar.
Per aquest motiu, si voleu arrencar amb doble o múltiple arrencada amb Windows, és més fàcil i recomanable instal·lar Windows primer, abans d’instal·lar Linux Mint.
Arrencada múltiple amb el gestor d'engegada GRUB

## Què és el GRUB?

El GRUB (GRand Unified Bootloader), és un gestor d'engegada múltiple que es fa servir normalment per a engegar dos o més sistemes operatius instal·lats al mateix ordinador. També se'n diu GNU GRUB perquè és part del projecte GNU. Linux Mint des dels seus inicis sempre ha fet servir el Grub. Abans utilitzava la primera versió, actualment utilitza Grub2 que és del qual parlarem una mica.
Un dels problemes més habituals dels usuaris de Linux, referent al Grub, és que al instal·lar o reinstal·lar un sistema operatiu distint (com ho pot ser Windows), el MBR (http://ca.wikipedia.org/wiki/Master_boot_record) es reescriu per aquest últim sistema i, aleshores, el GRUB és esborrat. Amb la conseqüència que el Linux no pot ser iniciat.
El Grub2 es pot recuperar de diferents maneres, tot seguit us n'explicarem la que pensem és més fàcil.

## Recuperar el Grub2 amb un Live USB de Linux Mint.

Us caldrà un DVD o USB del Linux Mint. També podreu utilitzar qualsevol CD de qualsevol altra distribució de Linux que utilitzi Grub2, com per exemple el tenen: Xubuntu, Ubuntu, Lubuntu, etc.
El primer que cal fer és iniciar el Live USB i obrir un Terminal (Consola). (normalment el Terminal el trobareu a Menú - Accessoris)
Per poder veure les particions dels discs durs, poseu (al Terminal) la següent ordre:
sudo fdisk -l
Tot seguit veureu la partició on teniu Linux Mint, normalment serà la "sda1". Si esteu utilitzant un Live-USB i al PC hi teniu instaŀlat Windows, és molt probable que la partició on teniu el Mint sigui la "sdb3" o 4 o 5 i la sda1 sigui la del windows. Una manera d'identificar les particions és mirant la columna "System" quan executeu "sudo fdisk -l". Les particions de Linux venen identificades com a "Linux" i les de windows com a "NTFS" o "Fat", segons sigui el seu format.
Amb la següent ordre, muntareu la partició al directori /mnt: (on hem posat "sda1" heu de posar la partició que heu identificat en l'anterior ordre)
sudo mount /dev/sda1 /mnt
Ara heu de muntar altres dispositius necessaris amb les següents ordres:
sudo mount --bind /dev /mnt/dev
sudo mount --bind /dev/pts /mnt/dev/pts
sudo mount --bind /proc /mnt/proc
sudo mount --bind /sys /mnt/sys
Tot seguit heu d'executar l'ordre chroot per poder accedir com a root (administrador) al sistema d'arxius que voleu rescatar.
sudo chroot /mnt
Per acabar, carregueu el GRUB al MBR amb la següent ordre:
(Cal que us fixeu que només hem posat "sda". No fa falta posar-hi el número de partició. En el vostre cas pot ser sda, o bé sdb, però mai sda1 ni tampoc sdb1.)
grub-install --recheck /dev/sda
Si ha anat bé, hauríeu de veure un missatge quelcom això: "Installation Finished. No error reported."
La propera vegada que reinicieu l'ordinador (sense el Live USB) hauria de funcionar. Es pot donar el cas que si funcioni el Mint, però que en l'inici no vegeu el gestor d'inici Grub, o que no aparegui Windows o altres sistemes operatius que hi tingueu al PC. En aquest cas, si voleu veure'l, des del vostre Ubuntu ja funcionant, heu d'obrir un Terminal i posar aquesta ordre:
sudo update-grub2
Reinicieu l'ordinador i veieu si hi surt el Grub. Si no és suficient, feu aquesta altra ordre:
sudo aptitude install grub2

## Què puc fer, si Windows no apareix al Grub?

Es pot donar el cas que, després d'instal·lar Ubuntu en un ordinador amb windows (o altres sistemes operatius), al iniciar el PC no aparegui l'opció de carregar windows al Grub. La versió actual d'ubuntu i derivats d'aquest utilitzen el Grub2, el qual hauria de detectar automàticament altres sistemes instaŀlats. En el cas que no sigui així, normalment té fàcil soŀlució. Només us caldrà actualitzar el Grub des del mateix Linux Mint.
Això es fa de la següent manera:
- Obriu un terminal. Al Mint teniu una icona del Terminal al mateix tauler on hi ha la tecla d'inici.
- Escriviu "sudo update-grub2". Caldrà posar una contrasenya amb drets d'administrador. Premeu Retonr i llestos. Si veieu una de les línies que hi diu quelcom semblant a "Found Microsoft WinXP", probablement ja haureu resolt el problema i, en reiniciar el PC, ja us sortirà l'opció que us faltava.

## Configuració del Grub amb Grub Customizer

Grub customizer és un programa molt fàcil d'utilitzar però que cal anar amb compte amb el què toqueu. Un usuari novell amb Linux no hauria de remenar el Grub. Amb aquest programa es pot alterar l'ordre dels sistemes operatius, el temps abans no es carregui el s.o. per defecte i afegir una imatge de fons, entre altres coses.
Per instal·lar-ho amb el Terminal:
sudo add-apt-repository ppa:danielrichter2007/grub-customizer
sudo apt-get update
sudo apt-get install grub-customizer
Un cop instal·lat, el trobareu al menú administració.
Entre moltes coses, a la llista de configuració podreu eliminar kernels; a la Configuració general hi podreu canviar el s.o. per defecte; i a Configuració d'aspecte hi podreu posar una imatge de fons per fer-ho més amè.